钦定古今图书集成/方舆汇编/职方典/第1418卷 > 《三元祠记》郭见义
## 钦定古今图书集成/方舆汇编/职方典/第1418卷 > 《三元祠记》郭见义

“儒道之隆污，常应天下之治乱，自秦汉以来，其迹可
考。本朝承五季之后，稽古礼文之事，率为疏阔。列圣
相继，纯用德教，思得儒士而任之，于以斟酌前代取
士之法，杜塞他蹊，耑尚进士。昔人指此为将相科者，
非虚言也。天下之人，从风而靡，三尺之童，悉皆肄习。
间三岁，下诏披褐㧑袂，求举于府若州者，以数十万”
计，府若州考试之，定其可举而荐之礼部者尚数千
计。礼部考试之加详密焉，第其可进以名上于天子
者，不过数百人而已。天子为之躬御便殿，手执文柄，
乙夜观览，其皆无害，然后胪传于九陛之上，释其布
褐而命之以官，凡得与于数百人之列，已为难矣。而况自府若州以至礼部，以至天子之庭，皆魁其选，其
难易为何如？自非怀奇瑰绝异之才，淹贯乎学问，而
克备乎文辞者，其孰能与于此哉？是以二百年间，能
如是者，其殆三数人，而始平冯公则其一也。公世为
宜之龙江人，从其父商遨游四方。公生而英爽俊迈，
气盖一时，翰蹊墨径，绝人远甚。幼寓试武昌而发解，
庆历之间，始与群士计偕。礼部赋《无逸》为《元龟》，廷试
赋，盖轸象天地。是时朝廷笃尚声律之学，而公之二
赋，清婉浏亮，典丽遒密，曲尽声律之妙，遂为多士之
魁。四方之人，传诵其文，模拟窃取，乞灵假宠，以长雄
于词林者，不可胜数。其后被遇三朝，遍历华要，出入
中外，且数十年。晚乃擢任政机，引经断国，虽当全盛
之时，身名俱荣，能如公者盖亦鲜焉。生公之后者，想
望风采，孰不兴景行之意？而此为父母之国，坟墓存
焉，乔木森然，顾独无一楹之宇，以为邦人奠酬之地，
其为缺典甚矣。今郡守李守柔为政二年，群务毕举。
初议兴葺祠宇，肖公之貌而事之。一日，顾谓其僚郭
见义曰：“吾欲为是，可乎？”见义曰：“稽之古义，则高密建
郑公之祠；取诸近规，则曲江立九龄之祠。在人耳目，
皆为美谈，何为而不可？于是卜地于城之东偏，焚蒿
菑翳，辇土瓦砾，筑为墙垣，直如引绳，为堂三楹，以宅
其中。不崇不卑，雅有制度。朴斲涂塈，必坚必良，气象
周密，可谓百年之计。公像在玆，凛有生气，呜呼懿哉，
他未有也。问费焉出，则首”捐所受之俸，故应者悦。问
材焉得，则市于积储之家，故办之疾；问工焉取，则募
夫末作之徒，故从之易。四境之内，或未及知，而祠已
成矣。既成而落之，众莫不稽首叹息，以为百年未举
之事，而成于谈笑之顷，若有鬼神阴相之者，何其盛
哉！盖自今以往，殆有崇而无替。来者必谒，过者必式，
岁时必荐，兴事必祷，庶几无罪悔。如是，则李侯之加
惠此土，可谓备至矣。始平公名京，字当世，仕至参知
政事、宣徽南院使，赠太子少师，其行事具《国史》。凡不
预于立祠之义皆不书。宋乾道元年三月甲寅，左承
议郎、广西路经略安抚司主管机宜文字、权通判宜
州军事河南郭见义记。